07/04/2022 | Administración Autonómica
Xunta de Galicia
Consellería de Infraestruturas e Mobilidade
Augas de Galicia
Subdirección Xeral de Xestión do Dominio Público Hidráulico
Anuncio da Dirección de Augas de Galicia de apertura do trámite de competencia de proxectos do expediente de solicitude de modificación da concesión administrativa do aproveitamento hidroeléctrico de Santa Uxía, río Xallas, concello de Dumbría

O ente público empresarial Augas de Galicia procede, mediante o presente anuncio, a someter a competencia de proxectos a solicitude de modificación da concesión administrativa relativa ao aproveitamento hidroeléctrico de Santa Uxía que emprega a presa do mesmo nome, no río Xallas, conforme ao disposto nos artigos 105 e 151.4 do Real Decreto 849/1986, do 11 de abril, polo que se aproba o Regulamento do Dominio Público Hidráulico (en diante RDPH): – Nome e enderezo do peticionario: Xallas Electricidad y Aleaciones, SAU (CIF n.º A80420516) Rúa Velázquez, 11, 1.º esq.28001 Madrid – Destino do aproveitamento: Aproveitamento hidroeléctrico (uso industrial para produción de enerxía eléctrica). – Caudal de auga solicitado: Incremento de 6,5 m 3 /s – Corrente de onde se derivarán as augas: río Xallas – Termos municipais onde radican as obras: Dumbría (A Coruña) A antedita petición tramitarase de conformidade co disposto nos anteditos artigos 105 e 151.4 do RDPH, abríndose deste modo o trámite de competencia de proxectos para que no prazo dun (1) mes, a contar desde a publicación deste anuncio no Boletín Oficial da provincia da Coruña, o peticionario presente instancia concretando a correspondente petición e demais aspectos previstos no antedito artigo 105 e achegue á mesma o proxecto e demais documentación prescrita no artigo 106 do Regulamento, admitíndose tamén, durante este prazo, outras peticións que teñan o mesmo obxecto que aquela ou sexan incompatibles coa mesma. Asemade, deberase achegar, de acordo co establecido no apartado 3 do artigo 106, o estudo ambiental que recolla e avalíe todas as afeccións ambientais do proxecto conforme á Lei 21/2013, do 9 de decembro, de avaliación ambiental. Denegarase a tramitación posterior de toda petición que supoña unha utilización de caudal superior ao dobre do que figura máis enriba como petición base do concurso, de acordo co artigo 105 do RDPH, sen prexuízo de que, o peticionario que o pretenda poida, dentro do prazo fixado neste anuncio para a admisión de peticións, acollerse á tramitación indicada no parágrafo 3 do antedito artigo 105 do RDPH, remitindo a súa petición na forma prevista no artigo 104 do mesmo, e solicitando a paralización do trámite da solicitude publicada inicialmente. Neste caso, á petición achegará resgardo acreditativo do ingreso na Caixa Xeral de Depósitos da Consellería de Facenda e Administración Pública dunha fianza pola cantidade de sesenta mil (60.000) euros por cada m 3 /s de caudal solicitado, para responder da presentación do documento técnico correspondente á súa petición. O concesionario primitivo terá dereito de tanteo sobre a petición que resulte elixida no procedemento, tal e como estipula o artigo 152 do RDPH, dereito que poderá exercer no prazo dun mes. O desprecintado dos documentos técnicos realizarase na forma sinalada no artigo 107 do RDPH e terá lugar transcorridos quince días dende a conclusión do prazo de presentación de peticións nas dependencias do edificio administrativo de Augas de Galicia, sitas na rúa Tomiño, 16 baixo, 15781, Santiago de Compostela. As peticións presentaranse na sede electrónica da Xunta de Galicia, utilizando o modelo xenérico de presentación de escritos (https://sede.xunta. gal/detalle-procedemento? codtram=PR004A) indicando no destino a Consellería de Infraestruturas e Mobilidade, Augas de Galicia e facendo referencia á clave do expediente que figura no encabezamento deste anuncio. Os documentos técnicos e ambientais, presentaranse en sobre debidamente precintado e lacrado (catro exemplares: un en formato papel e tres en formato dixital), na forma indicada para a presentación de arquivos que superen os 50 MB, de xeito que se presentarán presencialmente nalgunha das oficinas de rexistro. No exterior deste sobre, indicarase tamén como destino a Consellería de Infraestruturas e Mobilidade da Xunta de Galicia, Augas de Galicia e facendo referencia á clave do expediente que figura no encabezamento deste anuncio. Alternativamente ao recollido no parágrafo anterior, o peticionario, se o desexa, poderá presentar ao abeiro do disposto no artigo 106 do RDPH, a súa petición xunto cos catro exemplares da documentación técnica e ambiental (un en formato papel e tres en formato dixital), en sobre ou paquete pechado debidamente precintado e lacrado, perante o rexistro dos servicios centrais de Augas de Galicia sito na praza Camilo Díaz Baliño, 7-9, 15781, Santiago de Compostela, á atención da Directora de Augas de Galicia, especificando no exterior do sobre ou paquete, o expediente de solicitude da concesión de referencia e a clave do mesmo que figura no encabezamento deste anuncio. Nesta modalidade de presentación será necesario pedir cita previa para levar a termo a presentación, nalgún dos seguintes teléfonos: 981-545345; 981-543961; 981-545476; 981-544726. Santiago de Compostela, 30 de marzo de 2022. A directora de Augas de Galicia Teresa María Gutiérrez López